Here is a page extracted from Wikipedia that may contain CSS, HTML, and a lot of unformatted text.

Title: Felipe VI d'Espanya
Content: Felipe VI de Borbón y Grecia (Madrit, Espanya, 30 de chinero de 1968), naixito Felipe-Chuan Pavlo-Alifonso de Toz os Santos de Borbón y Grecia (Felipe Juan Pablo Alfonso de Todos los Santos de Borbón y Grecia en castellano), ye o rei d'Espanya dende o 19 de chunio de 2014. Ye o tercer fillo d'os Reis Chuan Carlos I d'Espanya y Sofia de Grecia.

Ye licenciato en Dreito por a Universidat Autonoma de Madrit (1993) y máster en Relacions Internacionals por o Edmund Walsh School of Foreign Service d'a Universitat de Georgetown (1995). Ha recibito formación militar en l'Academia Cheneral Militar de Zaragoza,a Escuela Naval Militar de Marín y l'Academia Cheneral de l'Aire de San Javier.

Estió miembro de l'equipo olimpico de vela espanyol en os Chuegos Olimpicos de Barcelona 1992, desfilando como abanderato d'a selección espanyola en a suya devantadera.

O 22 de mayo de 2004 se casó con a periodista asturiana Letizia Ortiz Rocasolano, con la que ha tenito dos fillas: o 31 d'octubre de 2005 a Infanta Alionor y o 29 d'abril de 2007 a Infanta Sofia.

En naixer teneba a dignitat d'Infante d'Espanya y dende 12 d'octubre de 1977 o títol de Prencipe d'Asturias, con o tractamiento d'Alteza Reyal. Dende o 21 d'abril de 1990 estió tamién Prencipe de Chirona, estando o primer Borbón en fer servir iste títol. Tamién tenió o títol de Prencipe de Viana y atros títols propios d'os primochenitos d'os reinos hispanicos. O 30 de chinero de 1986, en fer deciueito anyos, churó fidelidat a la Constitución y a o Rei, debant d'as Corz Chenerals.

O 2 de chunio de 2014 su pai, Chuan-Carlos I, anunció a suya abdicación. O 19 de chunio lo succedió Felipe de Borbón, tras a Lei Organica 3/2014, de 18 de chunio. O suyo nombre reyal oficial (que sigue a numeración propia d'a Corona de Castiella) ye Felipe VI, anque seguntes a numeración de l'antiga Corona d'Aragón le correspondería o de Felipe V d'Aragón.

Referencias

Vinclos exteriors 
 
  Sitio web d'a Casa Reyal d'a Suya Machestat o Rei d'Espanya

Reis d'Espanya
Chefes d'Estau d'Espanya
Prencipes de Chirona
Prencipes d'Asturias
Prencipes de Viana
Galardonaus con a Medalla d'as Corz d'Aragón
Esportistas d'Espanya en os Chuegos Olimpicos de 1992
Casa de Borbón
Naixius de Madrit
1968 (naixencias)